Lluitadors i lluitadores veneçolans preparen els Jocs Olímpics de París 2024 a Sagunt
14 de maig 2024

![](/media/ct5ivvrb/img_9169_c.jpg?width=850&height=566.6666666666666)

Des de fa una setmana, lluitadors i lluitadores de la delegació veneçolana que participarà en els Jocs Olímpics de París 2024 estan entrenant en el CEIP Baladre. Este centre escolar és l'espai on també entrena el Club Deportivo Ares, equip local que ha gestionat el viatge i l'estada a la ciutat dels esportistes i l'equip tècnic. Cal esmentar també la col·laboració de la regidoria d'Activitat Física, Salut i Esports de l'Ajuntament de Sagunt a través de la cessió dels següents espais d'entrenament: el CEIP Baladre, així com la sala de musculació, la pista d'atletisme i la sala de lluita del Poliesportiu Municipal (internuclis).

La delegació veneçolana ha triat Sagunt com a destinació pel fet que l'entrenador del Club Deportivo Ares, Wilfredo García, va ser entrenador de la selecció de Veneçuela durant 14 anys. A més, va dirigir Itàlia durant altres quatre anys. Respecte a la seua faceta com a esportista, Wilfredo García es va proclamar quatre vegades campió del món i va participar en els JJOO de Sidney 2000.

El regidor d'Activitat Física, Salut i Esports, Javier Timón, assegura que amb esta visita es constata **«la projecció nacional i internacional que té Sagunt com a ciutat de l'esport i ens convertix en un pol d'atracció de talent esportiu».** Així mateix, Timón afirma que això remarca el suport de l'Ajuntament de Sagunt a l'esport **«i la gestió que s'està realitzant des del departament d'Activitat Física, Salut i Esports».**

A més, també assevera que això **«posa de manifest el nivell dels nostres projectes esportius i el magnífic treball dels nostres clubs, que són una part essencial del nostre teixit esportiu».** D'altra banda, el regidor afig**: «Esta no serà l'única visita que rebem, ja que les pròximes setmanes acollirem diferents delegacions centreamericanes i sud-americanes que també vindran a preparar estos Jocs Olímpics. Això, sens dubte, també ens permetrà complir amb l'objectiu que ens hem marcat d'atraure turisme esportiu a la nostra ciutat».** Concretament, es tracta de tres esportistes cubans, dos equatorians, un brasiler, un xilè i tres italians.

Entre els esportistes veneçolans destaquen Anthony Montero, plata en les olimpíades juvenils, campió panamericà i del Carib; Betzabeth Arguello, que participarà en els seus segons Jocs Olímpics; Gilbery García, campiona panamericana; Anderson Montero, campió panamericà; Adonis Montero, campió panamericà; i Soleymi Caraballo, que debutarà en uns JJOO. Tots estos esportistes estan acompanyats pels entrenadors Wilmer Gómez i Luis Vivienes, a més del metge de l'equip olímpic, Luis Machado.

*   [](http://www.facebook.com/sharer.php?u=https://aytosagunto.es/va/actualitat/lluitadors-i-lluitadores-venecolans-preparen-els-jocs-olimpics-de-paris-2024-a-sagunt/ "Facebook")
*   [](http://twitter.com/share?url=https://aytosagunto.es/va/actualitat/lluitadors-i-lluitadores-venecolans-preparen-els-jocs-olimpics-de-paris-2024-a-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/lluitadors-i-lluitadores-venecolans-preparen-els-jocs-olimpics-de-paris-2024-a-sagunt/ "Linked In")
*   [](mailto:?body=https://aytosagunto.es/va/actualitat/lluitadors-i-lluitadores-venecolans-preparen-els-jocs-olimpics-de-paris-2024-a-sagunt/)